Diari Oficial de la Generalitat Valenciana


Sumari del DOGV 7865, del 05-09-2016 (2016/6785)

RESOLUCIÓ de 26 d'agost de 2016, de la consellera d'Habitatge, Obres Públiques i Vertebració del Territori, per la qual es convoquen els premis associats a la iniciativa «Hui descansa el cotxe».
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7865

Data del DOGV
:   05-09-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/6785


Data del document
:   26-08-2016

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * distinció honorífica

RESOLUCIÓ de 26 d'agost de 2016, de la consellera d'Habitatge, Obres Públiques i Vertebració del Territori, per la qual es convoquen els premis associats a la iniciativa «Hui descansa el cotxe». [2016/6785]  
Des de l'any 2000, cada 22 de setembre se celebra a Europa el Dia Sense Cotxes. El principal objectiu d'aquest dia és conscienciar la població dels efectes negatius que la utilització del vehicle privat provoca sobre la seguretat, la salut i la qualitat de vida dels ciutadans. La Generalitat vol sumar-se enguany als actes commemoratius del Dia Sense Cotxes amb una iniciativa denominada «Hui descansa el cotxe» que aspira a transcendir el mer fet de no utilitzar el cotxe el 22.09.2016 per a convertir-se en una campanya educativa que involucra directament docents, estudiants, familiars d'estudiants i, en general, tots els conductors de la Comunitat Valenciana.  
A diferència d'altres campanyes educatives, en què habitualment els majors intenten persuadir els joves perquè canvien els seus comportaments inadequats, en la iniciativa «Hui descansa el cotxe» són aquests els que intentaran persuadir els adults perquè revisen els seus hàbits de mobilitat insostenibles. Com a acte de sensibilització que és, no cal esperar efectes immediats i contundents d'aquesta campanya; bastarà que facilite durant uns pocs minuts la reflexió en el cercle familiar sobre com es mouen els seus membres i les conseqüències que això provoca en l'entorn a mitjà i llarg termini. «Hui descansa el cotxe» necessita accions encadenades de professors, estudiants, pares, familiars i, fins i tot, conductors anònims per a arribar a bon port. A tots els agraïm per endavant la seua col·laboració; encara que per la seua rellevància convindria destacar ací el paper motor dels joves. S'ha volgut reconéixer aquesta circumstància habilitant distincions honorífiques i xicotets premis als estudiants més actius o compromesos al màxim amb la campanya.  
Per això, i en virtut de les facultats que em confereix l'article 28 de la Llei 5/1983, de 30 de desembre, del Consell, i l'article 10 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, resolc:  
  
Primer  
Convocar els premis associats a la iniciativa «Hui descansa el cotxe».  
  
Segon  
Aprovar les bases que regiran aquesta convocatòria i que figuren en l'annex I.  
  
Aquesta resolució posa fi a la via administrativa. De conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i també amb els articles 8, 14.2 i 46 de la Llei 29/1988, de 13 de juliol, reguladora de la jurisdicció contenciosa administrativa, les persones interessades podran interposar un recurs de reposició, amb caràcter potestatiu, davant del mateix òrgan que ha dictat aquesta resolució en el termini d'un mes comptador des de l'endemà de la publicació o, alternativament, si no s'interposa l'esmentat recurs de reposició, interposar un recurs contenciós administratiu davant del Jutjat Contenciós Administratiu de la ciutat de València, o aquell en la circumscripció del qual tinga la persona que recorre el seu domicili, en el termini de dos mesos comptadors des de l'endemà de la publicació d'aquesta resolució.  
  
València, 26 d'agost de 2016.- La consellera d'Habitatge, Obres Públiques i Vertebració del Territori: María José Salvador Rubert.  
  
  
  
ANNEX I  
Bases de la convocatòria  
  
Primera. Objecte de la convocatòria  
És objecte d'aquesta convocatòria l'atorgament de premis associats a la iniciativa «Hui descansa el cotxe».  
  
Segona. Participants  
Podran participar en aquesta convocatòria els estudiants matriculats en el curs escolar 2016-2017 en centres docents de la Comunitat Valenciana de Primària, Secundària, Batxillerat, Formació Professional i Universitat.  
  
Tercera. Normativa aplicable i acceptació de les bases  
1. Seran aplicables a aquesta convocatòria les bases reguladores següents: la Llei 11/2007, de 22 de juny, d'Accés Electrònic dels Ciutadans als Serveis Públics; el Decret 18/2004, de 13 de febrer, del Consell, de creació del Registre Telemàtic de la Generalitat i Regulació de les Notificacions Telemàtiques de la Generalitat; la Llei 3/2010, de 5 de maig, de la Generalitat, de l'Administració Electrònica de la Comunitat Valenciana, i la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
2. La presentació de sol·licituds d'inscripció en el Registre d'Estudiants Voluntaris per a optar a aquests premis implica la plena acceptació pels sol·licitants de les bases per les quals es regeix aquesta convocatòria.  
  
Quarta. Procediment de participació  
1. La Generalitat ha preparat en un servidor web un full en grandària A-4 amb un anagrama representatiu de la iniciativa per al Dia Sense Cotxes denominada «Hui descansa el cotxe».  
2. Tres dies abans del 22.09.2016, les persones interessades a participar-hi s'han de registrar en la pàgina web www.huidescansaelcotxe.gva.es, per a obtindre el seu número identificatiu d'estudiant voluntari i descarregar l'anagrama de la iniciativa «Hui descansa el cotxe». Aquests estudiants han d'imprimir aquest anagrama tantes vegades com calga per a aconseguir l'adhesió del major nombre possible d'adults conductors a aquesta campanya.  
3. Els estudiants voluntaris han de marcar el seu número identificatiu en el lloc dissenyat a aquest efecte en l'anagrama de la iniciativa. A partir del dilluns 19.09.2016 i abans del dijous 22.09.2016 han de lliurar els fulls A-4 a algun conductor que coneguen (familiars, amics i coneguts) o els han de col·locar en el parabrisa dels cotxes aparcats en els carrers perquè se sumen a la campanya.  
4. Els dies 20, 21 i 22 de setembre de 2016, els pares, familiars, amics i, en general, conductors col·laboradors (coneguts o desconeguts) que decidisquen participar en la campanya han d'agafar el full A-4 amb l'anagrama que els han entregat en mà o que han trobat en el parabrisa, l'han d'introduir en una part ben visible del tauler de comandament del seu vehicle i s'han d'abstindre d'utilitzar el cotxe el 22.09.2016.  
5. Els conductors col·laboradors podran ajudar a premiar l'estudiant voluntari si trauen una fotografia del tauler de control del seu cotxe en el qual es puga distingir l'anagrama i el número del voluntari, acudeixen al portal web www.huidescansaelcotxe.gva.es, introdueixen el número identificatiu de l'estudiant voluntari i pugen al servidor web l'esmentada foto els dies 20, 21 i 22 de setembre de 2016.  
6. Als 30 estudiants voluntaris que més vegades hagen sigut mencionats en el web pels consultors col·laboradors en la campanya, la Generalitat els atorgarà un diploma al Voluntari distingit en el Dia Sense Cotxes de la Comunitat Valenciana 22.09.2016. Juntament amb el diploma, els patrocinadors i col·laboradors de la iniciativa els entregaran un o més premis relacionats amb la mobilitat sostenible, la pràctica esportiva i la vida sana.  
  
Cinquena. Terminis  
1. El termini de presentació d'inscripció en el Registre d'Estudiants Voluntaris començarà l'endemà de la publicació d'aquesta convocatòria en el Diari Oficial de la Comunitat Valenciana i acabarà el dia 21 de setembre de 2016.  
2. El termini que tenen per a pujar al web les fotografies els conductors col·laboradors començarà el dia 20 de setembre de 2016 i acabarà el dia 22 del mateix mes.  
  
Sisena. Premis  
A més del diploma, les empreses col·laboradores de la Generalitat (Ferrocarrils de la Generalitat Valenciana i Tram de Castelló) lliuraran als 30 estudiants voluntaris millor classificats un o més títols de transport (Metrovalencia, Tram d'Alacant, Tram de Castelló, a triar). D'altra banda, el patrocinador (El Corte Inglés, SA) lliurarà als 30 estudiants voluntaris millor classificats un premi. La llista de títols de transport i premis, classificada per ordre, és la següent:  
  
Número d'ordre de l'estudiant voluntari Descripció dels títols de transport i dels premis  
1 Bicicleta B-PRO M100 + títol de transport de 30 viatges  
2 Bicicleta B-PRO M100 + títol de transport de 30 viatges  
3 Bicicleta B-PRO M100 + títol de transport de 30 viatges  
4 Patinet Tijuana escúter gris + títol de transport de 30 viatges  
5 Patinet Tijuana escúter gris + títol de transport de 30 viatges  
6 Patinet Tijuana alumini roig + títol de transport de 30 viatges  
7 Patinet Tijuana alumini roig + títol de transport de 30 viatges  
8 Patinet Tijuana alumini morat/blau + títol de transport de 30 viatges  
9 Patinet Tijuana alumini morat/blau + títol de transport de 30 viatges  
10 Patinet Tijuana alumini blau + títol de transport de 30 viatges  
11 Patinet Tijuana alumini blau + títol de transport de 20 viatges  
12 Patinet Tijuana alumini blau + títol de transport de 20 viatges  
13 Patinet Tijuana alumini blau + títol de transport de 20 viatges  
14 Patins en línia + títol de transport de 20 viatges  
15 Patins en línia + títol de transport de 20 viatges  
16 Patins en línia + títol de transport de 20 viatges  
17 Patins en línia + títol de transport de 20 viatges  
18 Patins en línia + títol de transport de 20 viatges  
19 Patí Tijuana verd + títol de transport de 20 viatges  
20 Patí Tijuana verd + títol de transport de 20 viatges  
21 Patí Tijuana taronja + títol de transport de 10 viatges  
22 Patí Tijuana taronja + títol de transport de 10 viatges  
23 Patí Tijuana negre + títol de transport de 10 viatges  
24 Patí Tijuana negre + títol de transport de 10 viatges  
25 Casc d'adult B-PRO blanc + títol de transport de 10 viatges  
26 Casc d'adult B-PRO blanc + títol de transport de 10 viatges  
27 Casc d'adult B-PRO blanc + títol de transport de 10 viatges  
28 Casc d'adult B-PRO negre + títol de transport de 10 viatges  
29 Casc d'adult B-PRO negre + títol de transport de 10 viatges  
30 Casc d'adult B-PRO negre + títol de transport de 10 viatges  
  
  
Els premis del patrocinador, que són en espècie, no seran canviables en metàl·lic, no comporten desemborsament per a la hisenda de l'Administració pública i es lliuren en virtut de contracte de patrocini formalitzat entre la Conselleria d'Habitatge, Obres Públiques i Vertebració del Territori i el patrocinador esmentat.  
  
Setena. Valoració i veredicte dels premis  
1. El procediment per a la concessió dels premis es tramitarà en règim de concurrència competitiva.  
2. El Servei de Mobilitat Urbana, el qual actuarà en qualitat de Secretaria Tècnica dels Premis, organitzarà les fotografies, les validarà i emetrà un dictamen on indicarà la llista ordenada, de major a menor puntuació, dels 30 estudiants voluntaris que més quantitat de fotos vàlides hagen aconseguit pujar a la pàgina web de la Generalitat. Dirimirà els empats entre aquests estudiants la precedència en la presentació en el seu registre de participació com a estudiant voluntari.  
3. El director general d'Obres Públiques, Transport i Mobilitat, per delegació de la consellera d'Habitatge, Obres Públiques i Vertebració del Territori, resoldrà el veredicte de l'adjudicació dels premis atenent el dictamen de la Secretaria Tècnica dels Premis, i haurà de motivar la decisió que se separe d'aquest, en un termini no superior a dos mesos comptadors des de l'endemà del 22 de setembre de 2016, data de celebració del Dia Sense Cotxes, indicarà el lloc, el dia i l'hora d'entrega dels premis, i ordenarà notificar i donar publicitat d'aquests. La resolució que es dicte posarà fi a la via administrativa.  
  
  
Huitena. No subjecció a polítiques de competència  
Els premis regulats mitjançant aquesta ordre no necessiten ser notificats a la Comissió Europea, perquè no s'ajusten al que exigeix l'article 107.1 del Tractat de Funcionament de la Unió Europea, atés que per la seua naturalesa, àmbit local d'actuació i limitat pressupost no comporten un falsejament de la competència que afecte els intercanvis comercials entre estats membres.